|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 1564 Αθήνα, 30/08/2017

Προς τα

Σωματεία Μέλη του ΕΚΑ

Συναδέλφισσες, Συνάδελφοι,

Το Εργατικό Κέντρο Αθήνας, μαζί με τα σωματεία μέλη του και τους εργαζόμενους της Αθήνας, ενώνουν τις δυνάμεις τους με τα Εργατικά Κέντρα, τις Ομοσπονδίες και τους εργαζόμενους όλης της χώρας, και συναντιόμαστε στο **συλλαλητήριο που διοργανώνει η ΓΣΕΕ και το Εργατικό Κέντρο Θεσσαλονίκης, το Σάββατο 9 Σεπτεμβρίου, στο Άγαλμα του Βενιζέλου στις 18:00** για να συμμετάσχουμε στην πορεία διαμαρτυρίας που θα ακολουθήσει.

Η κυβέρνηση συνεχίζει ακάθεκτη τον εμπαιγμό των εργαζομένων και την καταστρατήγηση όσων δικαιωμάτων μας έχουν απομείνει. Τα νέα σκληρά και επώδυνα μέτρα απειλούν να εξουδετερώσουν και τα τελευταία προπύργια εργασιακής και κοινωνικής ασφάλειας. Ο αγώνας είναι ο μόνος δρόμος ενάντια στα ψέματα της κυβέρνησης, στις απαιτήσεις των δανειστών και την καταιγίδα των νέων μέτρων που αναμένεται. Το μέλλον της χώρας φαίνεται να στηρίζεται σε σαθρές βάσεις και εμείς οι εργαζόμενοι είμαστε αυτοί που πρέπει να αγωνιστούμε για να ενισχύσουμε το οικοδόμημα που λέγεται ΕΛΛΑΔΑ. **Διαδηλώνουμε και απαιτούμε**:

* Άμεση κατάργηση του συνόλου των αντεργατικών και αντιασφαλιστικών μνημονιακών διατάξεων που οδήγησαν στον στραγγαλισμό των εργατικών δικαιωμάτων
* Τη μη λειτουργία των καταστημάτων τις Κυριακές, που θα επιφέρει εξόντωση των εργαζομένων και των μικρομεσαίων επιχειρήσεων του κλάδου, περισσότερα λουκέτα, μεγαλύτερη ανεργία και μισθούς πείνας στις μεγάλες επιχειρήσεις και τις πολυεθνικές.
* Άμεσα μέτρα ανατροπής των πολιτικών της ύφεσης, της αποβιομηχάνισης, των ιδιωτικοποιήσεων – εκποιήσεων του εθνικού πλούτου σε εγχώριους και διεθνείς ομίλους - θωράκιση του δημόσιου χαρακτήρα των επιχειρήσεων παροχής αγαθών και υπηρεσιών Κοινής Ωφέλειας και στρατηγικής σημασίας.
* Έμπρακτη αποκατάσταση της κοινωνικής διάστασης και του κοινωνικού προσώπου που οφείλει να έχει ένα κυρίαρχο Κράτος Δικαίου και Πρόνοιας.

**ΔΙΕΚΔΙΚΟΥΜΕ**

* Άμεση προώθηση στη Βουλή Σχεδίου Νόμου με την υιοθέτηση των προτάσεων των συνδικάτων για την αποκατάσταση της προστασίας των εργατικών δικαιωμάτων, ατομικών και συλλογικών, με όρους ισότητας.
* Σταθερή και πλήρη εργασία για όλους με ίσα δικαιώματα. Καμία εξαίρεση από την εργατική προστασία λόγω ηλικίας.
* Κοινωνική ασφάλιση με την εγγύηση του Κράτους στη χρηματοδότηση, στη μακροχρόνια βιωσιμότητα και στην κοινωνική αποτελεσματικότητα του Συστήματος Κοινωνικής Ασφάλισης (κύριας ΚΑΙ επικουρικής). Επαναφορά των συντάξεων (κύριων και επικουρικών) και των παροχών κοινωνικής ασφάλειας σε επίπεδα αξιοπρεπούς διαβίωσης. Επαναφορά των «δώρων» Χριστουγέννων και Πάσχα.
* Αποτελεσματική αντιμετώπιση της ανεργίας, επέκταση ποσού και χρόνου καταβολής επιδόματος ανεργίας.
* Ελεύθερες συλλογικές διαπραγματεύσεις, κατάργηση εμπλοκής Κράτους στον προσδιορισμό του κατώτατου μισθού/ημερομισθίου, καθολικότητα αμοιβών και όρων εργασίας ΕΓΣΣΕ, επέκταση ΣΣΕ, ολική μετενέργεια, αρχή της εύνοιας, άμεση επαναφορά των κατώτατων αμοιβών και των προσαυξήσεων προϋπηρεσίας – Κατάργηση 6ης Π.Υ.Σ.
* Ελεύθερη συνδικαλιστική δράση χωρίς κρατικό και εργοδοτικό παρεμβατισμό στην άσκηση των συλλογικών δικαιωμάτων των εργαζομένων. Κατάργηση όλης της μνημονιακής νομοθεσίας που διέλυσε το συλλογικό Εργατικό Δίκαιο. Διασφάλιση του απεργιακού δικαιώματος από προληπτικές και κατασταλτικές πράξεις παρεμπόδισης και ποινικοποίησής του και δίωξης των εκπροσώπων των εργαζομένων. Κατάργηση της μνημονιακής διάταξης που δίνει ουσιαστικά δικαίωμα ανταπεργίας στους εργοδότες - απόλυτη απαγόρευση του lockout των εργοδοτών.
* Ενίσχυση της προστασίας από τις απολύσεις (ατομικές και ομαδικές). Αυστηρή προστασία των όρων εργασίας και της απασχόλησης ευάλωτων σε διακρίσεις και βία ομάδων (νέοι, γυναίκες, εργαζόμενοι πλησίον της σύνταξης, εργαζόμενοι μετά από εργατικό ατύχημα, άτομα με αναπηρία, μετανάστες, ΛΟΑΤΚΙ).
* Προστασία της υγείας και της ασφάλειας των εργαζομένων, επέκταση των ΒΑΕ, συστηματικοί έλεγχοι.
* Στελέχωση και ενίσχυση των ελεγκτικών μηχανισμών του ΣΕΠΕ και του πρ.ΙΚΑ-ΕΤΑΜ - ΕΦΚΑ, αναβάθμιση της επιχειρησιακής τους ικανότητας. Αποτελεσματική αντιμετώπιση της απλήρωτης, της αδήλωτης, της ψευδώς δηλωμένης και ανασφάλιστης εργασίας και της εργοδοτικής αυθαιρεσίας στη βάση των προτάσεων – θέσεων της ΓΣΕΕ και του ΕΚΑ.
* Μείωση των τιμολογίων των κοινωφελών υπηρεσιών. Μέτρα για την αντιμετώπιση της ακρίβειας στα βασικά καταναλωτικά αγαθά. Μόνιμη και αποτελεσματική προστασία της πρώτης κατοικίας.
* Επανασύσταση των φορέων εργατικής εστίας και κατοικίας, που σήμερα είναι αναγκαία κάθε άλλο παρά ποτέ ειδικά για τους αδύναμους συνανθρώπους μας.
* Δίκαιο φορολογικό σύστημα, κατανομή των βαρών ανάλογα με τη φοροδοτική ικανότητα, ελάφρυνση των μισθωτών και των συνταξιούχων. Πάταξη της φοροδιαφυγής, της εισφοροδιαφυγής και της εκτεταμένης παραβατικότητας.
* Μέτρα αποτελεσματικής προστασίας της μητρότητας και της οικογένειας, ενίσχυση των δημόσιων υποστηρικτικών δομών για τη φροντίδα των παιδιών, των ηλικιωμένων και των ατόμων με αναπηρία.
* Δίκαιη μεταναστευτική πολιτική, αποτελεσματική και συνεκτική αντιμετώπιση των ζητημάτων μετανάστευσης, ασύλου και ιθαγένειας με σεβασμό στα δικαιώματα του ανθρώπου.
* Προστασία του περιβάλλοντος και των φυσικών αγαθών και πόρων.

Γι’ αυτό ο μόνος δρόμος είναι ο κοινός αγώνας, η ενότητα όλων των εργαζομένων, των συνταξιούχων, των ανέργων και των νέων, ώστε να ανατρέψουμε τα Μνημόνια και να επαναφέρουμε τα εργασιακά και ασφαλιστικά δικαιώματά μας.

**Σας καλούμε να δηλώσετε αριθμό εργαζομένων από το Σωματείο σας και τον κλάδο σας και τα ονοματεπώνυμα όσων επιθυμούν να ανέβουν στη Θεσσαλονίκη χρησιμοποιώντας το τρένο, που θα αναχωρήσει το Σάββατο 9/9 στις 07:18 (αμαξοστοιχία IC 50) και θα επιστρέψει το ίδιο βράδυ στις 23:00 (ώρα αναχώρησης από Θεσσαλονίκη με την αμαξοστοιχία 601). Παρακαλείσθε για την έγκαιρη προσέλευσή σας στους σταθμούς αφετηρίας, τουλάχιστον 20 λεπτά νωρίτερα από την προγραμματισμένη ώρα αναχώρησης. Δηλώσεις στα τηλέφωνα του ΕΚΑ 210-8836917, 210-8836918 (Οργανωτικό Τμήμα) και ώρες 11:00 – 16:00 μέχρι την Πέμπτη 7/9. Υπεύθυνος Συντονισμού ο Οργανωτικός Γραμματέας του ΕΚΑ Νίκος Σχίζας (6946618091).**

**ΟΛΟΙ ΜΑΖΙ ΤΟ ΣΑΒΒΑΤΟ 9 ΣΕΠΤΕΜΒΡΙΟΥ ΣΤΗ ΘΕΣΣΑΛΟΝΙΚΗ**

**ΣΤΟ ΑΓΑΛΜΑ ΒΕΝΙΖΕΛΟΥ, ΣΤΙΣ 18:00.**

|  |  |
| --- | --- |
| Ο Πρόεδρος | Ο Γεν. Γραμματέας |
| Γεώργιος Μυλωνάς | Κωνσταντίνος Κουλούρης |